tartuNLP/wikipedia-smugri-20251201 huggingface dataset:
Merkaptobentsotiatsolidisulfidi

Merkaptobentsotiatsolidisulfidi (C14H8S4N2) eli bentsotiatsolyylidisulfidi on disulfideihin ja bentsotiatsolijohdannaisiin kuuluva heterosyklinen ja aromaattinen orgaaninen yhdiste. Yhdistettä käytetään polymeeriteollisuudessa, erityisesti kumien valmistuksessa.
Ominaisuudet, valmistus ja käyttö.
Huoneenlämpötilassa merkaptobentsotiatsolidisulfidi on kellertävää kiteistä ainetta. Yhdiste ei liukene veteen ja liukenee vain hieman etanoliin, asetoniin tai kloroformiin ja kohtalaisesti tolueeniin. Tekniset tuotteet alkavat sulaa jo 168 °C:n lämpötilassa. Merkaptobentsotiatsoli on ärsyttävä yhdiste.
Merkaptobentsotsotiatsolidisulfidia valmistetaan hapettamalla 2-merkaptobentsotiatsolia.
Merkaptobentsodisulfidia käytetään kumien vulkanoinnissa nopeuttamaan prosessia eli vulkanoinninkiihdyttimenä. Se sopii esimerkiksi luonnonkumin, nitriilikumien ja styreenibutadieenikumien vulkanointiin valmistettaessa muun muassa letkuja, renkaita, kaapeleita ja johtoja. Merkaptobentsodiatsolidisulfidia voidaan käyttää joko yksinään tai yhdessä merkaptobentsotiatsolin tai amiinikiihdyttimien kanssa.
Inese Vaidere

Inese Vaidere (s. 3. syyskuuta 1952 Jelgava, Latvia) on latvialainen taloustieteilijä ja poliitikko, vuodesta 2004 Euroopan parlamentin jäsen.
Inese Vaidere on väitellyt tohtoriksi taloustieteestä 1992 ja työskennellyt professorina Latvian yliopistossa vuodesta 2003 lähtien.
Vaidere on toiminut Latvian pääministerin neuvonantajana vuosina 1997–1998, Latvian ympäristöministerinä 1998–1999 ja Latvian presidentin neuvonantajana 1999–2000. Riian kaupunginvaltuustossa hän istui vuosina 2001–2002. Vuosina 2002–2004 hän oli Latvian parlamentin jäsen ja ulkoasiainvaliokunnan puheenjohtaja.
Euroopan parlamenttiin Vaidere valittiin vuonna 2004, tuolloin kansallis-konservatiivisen Tēvzemei un Brīvībai (’Isänmaalle ja vapaudelle’) / LNNK-puolueen, vuosina 2008–2009 konservatiivisen Pilsoniska savienība (’Kansalaisliitto’) -puolueen edustajana. Euroopan parlamentissa hän kuului tuolloin Unioni kansakuntien Euroopan puolesta -ryhmään. Vuodesta 2009 lähtien hän on kuulunut Euroopan kansanpuolueen ryhmään. Latvian kansallisista puolueista hän on edustanut vuodesta 2012 lähtien keskusta-oikeistolaista Vienotība (’Yhtenäisyys’) -puoluetta, vuodesta 2024 lähtien puolueliittoa Jaunā Vienotība (’Uusi yhtenäisyys’).
Vaidere oli niiden 89 eurooppalaisen virkamiehen ja poliitikon joukossa, jotka Venäjän vuonna 2015 kerrottiin asettaneen maahantulokieltoon.
Gavriil

Gavriil on miehen etunimi. Se on kreikkalainen (Γαβριήλ) tai kreikan ja kirkkoslaavin kautta venäjään (Гавриил) lainautunut muoto hepreankielisestä, raamatullisesta nimestä "Gabriel." Venäjässä nimestä tunnetaan myös muoto "Gavrila" (Гаврила).
Samoin ortodoksisen, kreikankielisen perinteen kautta ovat kulkeneet Gabriel-nimen romanialainen muoto "Gavril" ja serbialainen "Gavrilo."
Kattaqoʻrgʻonin tekojärvi

Kattaqoʻrgʻonin tekojärvi () on Zarafšonjoen haaran Qoradaryon muodostama tekojärvi Kattaqoʻrgʻonin kaupungin eteläpuolella Uzbekistanissa. Sen pinta-ala on 79,5 neliökilometriä, keskisyvyys 11,3 metriä ja enimmäistilavuus 0,9 kuutiokilometriä.
1940- ja 1950-luvuilla rakennettu vesirakennelma koostuu luonnonpainaumaan muodostuneen tekojärven lisäksi ylempänä joella sijaitsevasta padosta, 21,2 kilometrin pituisesta syöttökanavasta ja 15,2 kilometriä pitkästä poistokanavasta. Syöttökanavan kapasiteetti 100 ja poistokanavan 123 kuutiometriä sekunnissa.
Laitoksen tehtävänä on säännöstellä Zarafšonin virtausta, varastoida tulvavettä ja suojella jokilaaksoa mutavyöryiltä. Sen avulla keinokastellaan lähes 100 000 hehtaaria viljelmiä Samarkandin ja Navoiyn alueilla. Järvellä harjoitetaan myös kalastusta.
Täpläviuhkaevä

Täpläviuhkaevä ("Campellolebias dorsimaculatus") on Brasiliassa elävä harvinainen kalalaji. Sitä on tavattu vain lammikoista, jotka ovat kuivina osan vuotta lähellä Iguapéa São Paulon osavaltion etelärannikolla. Sen tyypillinen esiintymispaikka on suo, joka sijaitsee metsän reunalla. Sen vesi on teenväristä ja hapanta (pH noin 5). Kuten kaikilla Cynolebiasinae-alaheimon lajeilla, sillä on lyhyt elinkaari, se saavuttaa nopeasti sukukypsyyden ja kuolee kuivana kautena, kun sen elinympäristönä olevat lätäköt kuivuvat. Mätimunat pysyvät kuitenkin lepotilassa ja kuoriutuvat, kun lätäköt taas täyttyvät sadekauden aikana.
Täpläviuhkaevän väritys on ruskeanpunainen, sen vartalossa on vaaleampia täpliä jotka muodostavat pystyraitoja. Lajin tyypillinen pituus on 2,8 cm. Sukupuolet ovat selvästi erinäköiset, koiraat ovat värikkäämpiä ja niillä on terävämmät selkä- ja peräevät kuin naarailla. 
Kansainvälinen luonnonsuojeluliitto on luokitellut täpläviuhkaevän äärimmäisen uhanalaiseksi. Suurin uhka on lajin esiintymisalueella etenevä kaupungistuminen sekä maataloustoiminnan aiheuttama kosteikkojen tuhoutuminen.
Wilhelmine Amalie von Braunschweig-Lüneburg

Wilhelmine Amalie (Amalie Wilhelmine) von Braunschweig-Lüneburg (21. huhtikuuta 1673 Lüneburg – 10. huhtikuuta 1745 Wien) oli Joosef I:n, Pyhän saksalais-roomalaisen keisarikunnan hallitsijan puolisona keisarinna, Itävallan arkkiherttuatar, Böömin ja Unkarin kuningatar.
Wilhelmine Amalie oli Braunschweig-Lüneburgin herttua Johann Friedrichin tytär, merkittävästä ja rikkaasta saksalaisesta historialliseen Welfien sukuun kuuluvasta ruhtinassuvusta. Suku oli vanhastaan tunnustanut protestanttista uskoa, mutta Johann Friedrich oli kääntynyt katolilaiseksi, mikä teki hänen tyttärestään houkuttelevan naimakaupan myös katolilaisille hallitsijoille. Nuorta Wilhelmineä kuvattiin kauniiksi mutta myös vakavaksi ja hurskaaksi.
Wilhelmine Amalie avioitui tulevan keisari Joosefin kanssa vuonna 1699, ja tässä yhteydessä hänen etunimiensä järjestys vaihtui muotoon "Amalie Wilhelmine." Avioliitosta syntyi kolme lasta:
Ainoa miespuolinen perillinen, arkkiherttua Leopold, kuoli vain muutaman kuukauden ikäisenä. Wilhelmine Amalie poti jotakin sairautta, joka aiheutti ”haavaumia alaruumiiseen”, eikä kyennyt saamaan useampia lapsia. On arveltu kyseessä olleen sukupuolitaudin, jonka hän sai mieheltään: Joosef I tunnettiin naistenmiehenä, jolla jatkuvasti oli useita irtosuhteita. Onnettomaksi luonnehdittu avioliitto päättyi Joosefin kuollessa jo 1711 vain 33-vuotiaana.
Leskeksi jäätyään Wilhelmine Amalie asui tyttärineen Schönbrunnin linnassa Wienissä. Tyttärien avioiduttua hän vuonna 1722 vetäytyi muutamaa vuotta aiemmin perustamaansa Wienin Salesiaanisisarten luostariin, jossa kuoli 1745. Wienin Hofburgin linnan Amalienburgina tai Amalientraktina tunnettu osa on nimetty hänen mukaansa.
Toʻdakoʻlin tekojärvi

Toʻdakoʻlin tekojärvi () on tekojärvi Navoiyn alueella Uzbekistanissa. Sen pinta-ala on 210 neliökilometriä, keskisyvyys 4,8 metriä ja tilavuus 0,8 kuutiokilometriä.
Luonnolliseen painaumaan 1960-luvulla rakennettu tekojärvi varastoi Oʻrtachoʻlin kanavan kautta Zarafšonin ylijäämävettä ja saa lisävettä Amudarjasta Amudarjan–Buharan kanavan kautta. Se on yhteydessä myös lähellä sijaitsevaan Quyimozorin tekojärveen.
Toʻdakoʻlin tekojärven tehtävänä on toimittaa lisävettä Zarafšonin alajuoksun viljelysmaille. Järvellä harjoitetaan kalanviljelyä, ja sen lounaisrannalla on lomakohteita. 
Toʻdakoʻl ja Quyimozor muodostavat 320 neliökilometrin laajuisen Ramsar-alueen, joka on tärkeä vesilintujen pysähdys-, talvehtimis- ja lisääntymispaikka. Sen lintulajeihin kuuluvat valkopääsorsa, kiljuhanhi, marmorisorsa, ruskosotka, kapustahaikara ja pikkumerimetso. Muita eläinlajeja ovat kuhertajagaselli ja amudarjanlapiosampi.
Qamashi

Qamashi on kaupunki ja samannimisen piirin hallinnollinen keskus Qashqadaryon alueella Uzbekistanissa. Se sijaitsee Qarshin aron reunalla lähellä Hisorvuoria 63 kilometriä Qarshista itään. Kaupungissa oli 39 100 asukasta vuonna 2016.
Qamashista tuli kaupunki vuonna 1978. Sen kautta kulkee Qarshin ja Samarkandin välinen maantie sekä Shahrisabziin johtava rautatie. Kaupungissa on lähinnä puuvilla- ja muuta kevyttä teollisuutta. Piirissä viljellään puuvillaa ja viljaa, harjoitetaan karjanhoitoa ja tuotetaan silkkikuitua.
Qamashin kanta-asukkaisiin kuuluvat arabit, joista osa on säilyttänyt kielensä. Muut Keski-Aasian arabit ovat yleensä siirtyneet puhumaan tadžikkia tai uzbekkia.
Pippurilimia

Pippurilimia ("Limia fuscomaculata") on hammaskarppeihin kuuluva pieni harvinainen kala. Se voi kasvaa 3,9 cm pitkäksi. Sen nimi tulee kyljissä olevista tummista pyöreähköistä läiskistä.
Pippurilimiaa tavataan Miragoâne-järvellä, joka sijaitsee rannikolla 20 metriä merenpinnan yläpuolella Tiburonin niemimaalla Lounais-Haitin osavaltiossa.
Kansainvälinen luonnonsuojeluliitto on luokitellut pippurilimian äärimmäisen uhanalaiseksi. Metsäkato ja sitä seuraava maankäyttö ovat edelleen suurimmat uhat luonnon monimuotoisuudelle koko Haitissa. Miragoâne-järveä ympäröivät metsät on raivattu lähes tyystin, mikä lisää merkittävästi maa-aineksen huuhtoutumista järveen. Tällä on vuorostaan vaikutuksia hydrologisiin kiertokulkuihin, mukaan lukien lisääntynyt maaperän eroosio, vähentynyt pohjaveden muodostuminen, vakavat tulvat rankkasateiden jälkeen ja kuivien kausien virtaamien raju väheneminen. Jätevesien ja viemärin käsittely puuttuu tältä alueelta, ja Miragoâne-järvellä on yksi Haitin korkeimmista ulostepitoisten bakteerien pitoisuuksista. Torjunta-aineiden käyttöä ei säännellä. Myös muu ihmisen toiminta (esim. vaatteiden pesu, kylpeminen, jätteiden hävittäminen) vaikuttaa järven vedenlaatuun.
Pippurilimian uhanalaisuuteen vaikuttavat myös vieraslajit. Miragoâne-järveen on asettunut kaksi tilapialajia kultatilapia ja punarintatilapia sekä karppi.
Alvdal (taajama)

Alvdal on Alvdalin kunnassa Norjassa sijaitseva taajama ja kuntansa hallinnollinen keskus. Taajaman pinta-ala on 1,4 neliökilometriä ja asukasluku 855 vuonna 2024.
Elverum (taajama)

Elverum on Elverumin kunnassa Norjassa sijaitseva taajama ja kuntansa hallinnollinen keskus. Taajaman pinta-ala on 12,2 neliökilometriä ja asukasluku 15 869 vuonna 2024.
Løten (taajama)

Løten on Løtenin kunnassa Norjassa sijaitseva taajama ja kuntansa hallinnollinen keskus. Taajaman pinta-ala oli 1,9 neliökilometriä ja asukasluku 2 964 vuonna 2024.
Tingnes

Tingnes on taajama Ringsakerin kunnassa Innlandetin läänissä Norjassa. Taajaman pinta-ala oli 0,4 neliökilometriä ja asukasluku 467 vuonna 2023.
Mesnali

Mesnali on taajama Ringsakerin kunnassa Innlandetin läänissä Norjassa. Taajaman pinta-ala oli 0,6 neliökilometriä ja asukasluku 382 vuonna 2023.
Stavsjø

Stavsjø on taajama Ringsakerin kunnassa Innlandetin läänissä Norjassa. Taajaman pinta-ala oli 0,4 neliökilometriä ja asukasluku 273 vuonna 2023.
Stange (taajama)

Stange on taajama Stangen kunnassa Innlandetin läänissä Norjassa ja kuntansa hallinnollinen keskus. Taajaman pinta-ala oli 2,4 neliökilometriä ja asukasluku 3 508 vuonna 2024.
John Ekman

Johan Ossian Ekman (15. marraskuuta 1880 Tukholma – 21. marraskuuta 1949 Göteborg) oli ruotsalainen näyttelijä. Hän kierteli eri paikallisteattereissa, kunnes hänet vuonna 1918 kiinnitettiin Göteborgin kaupunginteatterin edeltäjään Lorensbergin teatteriin. Siellä hän teki pääosan urastaan, lukuunottamatta muutamaa vuotta Helsingborgin kaupunginteatterissa. Ekman esiintyi myös muun muassa Victor Sjöströmin ja Mauritz Stillerin elokuvissa.
Triple &amp; Touch

Triple &amp; Touch on ruotsalainen musiikki- ja viihdyttäjäryhmä, joka on perustettu vuonna 1984. Sen alkuperäiset jäsenet olivat Göran Rudbo, Ken Wennerholm ja Lasse Kronér. Kronér erosi yhtyeestä 1999 ja on sen jälkeen työskennellyt muun muassa televisiojuontajana.
Frans Suell

Frans Suell (9. kesäkuuta 1744 Malmö – 15. marraskuuta 1817) oli ruotsalainen liikemies ja laivanvarustaja. Hän oli aikansa merkittävimpiä liikemiehiä Malmössä ja aktiivinen muun muassa sokeri-, verka- ja tupakkateollisuudessa. Suell myös uudisti Malmön satamaa 1770-luvulla.
Suellin isoisä Frantz Suell oli muuttanut Ruotsiin Holsteinista. Suell aloitti uransa isänsä Nicolas Suellin kauppapuodissa ja opiskeli hetken Lundin yliopistossa ennen kuin hänet lähetettiin työharjoitteluun Hampuriin. Palattuaan Malmöön vuonna 1771 Suell johti aluksi yhteisyritystä isäpuolensa Henrik Falkmanin kanssa, mutta itsenäistyi vähitellen. Kun Yhdysvaltain vapaussota puhkesi vuonna 1775, tupakan maailmanlaajuinen hinta nousi rajusti, mikä oli onnekas sattuma Suellille, joka oli juuri ostanut valtavan varaston virginialaista tupakkaa.
Suell kuoli vuonna 1817, jolloin liiketoimintaa jatkoi hänen lankonsa Lorens Kockum ja myöhemmin tämän poika Frans Henrik Kockum.
Suomen Maalarintyöntekijäin Liitto

Suomen Maalarintyöntekijäin Liitto (perustettaessa "Suomen Maalarien Liitto" ) oli vuosina 1899–1924 toiminut maalareiden ammattiliitto. SML kuului Suomen Ammattijärjestöön 1913–1924. SML yhdistyi Suomen Rakennustyöväen Liittoon, kun SAJ:n rakennusalan työntekijät koottiin uudeksi liitoksi vuonna 1924. Liitto julkaisi lehteä "Maalarien Viesti" (1907–1925).
Liitto perustettiin lokakuussa 1899 Suomen maalarien ensimmäisessä yleisessä edustajain kokouksessa Helsingissä. Toiminta laajeni, kun senaatti hyväksyi yhdistyksen säännöt toukokuussa 1906. Vuonna 1907 SML liittyi maalariliittojen kansainväliseen sopimukseen, jossa sovittiin maastamuuttaneiden jäsenten siirtymisestä liittojen välillä. Myöhemmin SML kuului myös alan kansainväliseen liittoon.
Vuonna 1924 SML yhdistyi Suomen Rakennustyöväen Liittoon, johon liittyivät myös Suomen Kivityöntekijäin Liitto, Suomen Tie- ja Vesirakennustyöntekijäin Liitto, Suomen Puutyöntekijäin Liiton kirvesmiehet ja rakennuspuusepät sekä Suomen Saha-, Kuljetus- ja Sekatyöväen Liittoon kuuluneet rakennusaputyöläiset ja rakennusaineteollisuuden työntekijät.
Osastot ja jäsenmäärä.
Vuonna 1907 liittoon kuului 14 osastoa ja hieman yli tuhat jäsentä. Osastoista suurin oli Helsinki (os. 1), johon kuului noin puolet liiton jäsenistä. Myös Viipurin ja Tampereen osastoihin kuului yli sata maalaria. Vuosina 1913–1916 liittoon kuului 464–728 jäsentä. Vuonna 1917 maalareiden järjestäytyminen kasvoi nopeasti muiden alojen tavoin ja jäseniä oli vuoden päättyessä 1 816. Vuosina 1920–1924 SML:ssä oli noin tuhat jäsentä. Liiton toiminnan päättyessä osastoja oli 24, joista suurin osa jatkoi toimintaansa rakennustyöväen liiton osastoina.
Osastoista Kemi, Kuopio, Oulu, Turku ja Viipuri kuuluivat 1920-luvun alussa myös Suomen Sosialistiseen Työväenpuolueeseen.
Elisabeth Thand Ringqvist

Elisabeth Thand Ringqvist (s. 20. helmikuuta 1972 Sunne) on ruotsalainen ekonomi ja poliitikko, joka on toiminut keskustapuolueen puheenjohtajasta marraskuusta 2025. Hän on istunut valtiopäivillä vuodesta 2022. Aiemmin hän on toiminut muun muassa Ruotsin yrittäjien keskusliiton toimitusjohtajana.
Ringqvist on ilmoittanut olevansa valmis neuvottelemaan yhteistyöstä sekä sosiaalidemokraattien että kokoomuksen kanssa ja on vaatinut, että ruotsidemokraateille ei anneta valtaa.
Yksityiselämä.
Thand Ringqvist varttui Frösössä. Hän on naimisissa ja hänellä on kaksi lasta.
Otto Hübner

Otto Hübner (1818–1877) oli saksalainen tilastotieteilijä. Hän oli vuodesta 1842 Saksan vapaakauppapuolueen aktiivisimpia jäseniä. Hän perusti Berliinissä julkaisun "Statistisches Zentralarchiv", jossa julkaistiin eri maiden hallitusten antamia tilastollisia tietoja. Hänen julkaisuistaan tunnetuin on sarja "Statistische Tafel aller Länder der Erde" eli niin sanotut Hübnerin taulut, jotka vuodesta 1851 alkaen ilmestyivät vuosittain. Hübnerin kuoleman jälkeen niiden julkaisua jatkoi Franz von Juraschek. Hübner perusti 1862 Preussin ensimmäisen hypoteekkipankin Preussische Hypothekenversicherungsgesellschaft ja johti sitä kuolemaansa saakka, vuoteen 1877.
Kourlan kartano

Kourlan kartano on Vihdissä Olkkalassa sijaitseva kartano. Se sijaitsee lähellä Averiajärveä, noin 4 kilometriä Vihdin kunnan keskustasta loivarinteisellä ylängöllä. Kartanopihaan kuluu kaksi päärakennusta, suuri kivinavetta sekä muita talousrakennuksia. Peltoaukemalla, metsäsaarekkeessa, on kartanon omistajiin kuuluneen Toll-suvun hautakappeli, ja vähän kauempana Vihdintien itäpuolella, Olkkalankoskessa kartanon mylly ja vesivoimalaitos.
Kourlan kaksikerroksinen päärakennus edustaa uusklassistista tyyliä. Rakennus oli katettu kaksiuraisilla vesikattolaudoilla ja hirsirunko vuorattu punamullatulla sileällä pystylaudoituksella.
Historia.
Toll-suku tuli osittain sukulaisuuden, osittain oston kautta kartanon omistajaksi 1768. Tilan nykyinen päärakennus on vuodelta 1825 ja sen rakennutti majuri Carl Henrik Toll. Majuri Toll joutui myymään Kourlan vuonna 1836 viereisen Olkkalan kartanon omistajan vävylle professori G.G. Hällströmille. 1860-luvulla molemmat kartanot olivat saman Hällströmin jälkeläisen hallussa. Emil af Hällströmin aikana Kourlassa oli karjanhoitokoulu vuosina 1913–1917.
Omistajanvaihdokset alkoivat lähihistorian osalta rajusti vuonna 1918, kun punaiset tappoivat sisällissodan alkuhetkinä 30-vuotiaan Eljas af Hällströmin Kourlassa Olkkalan kartanon mailla. Tappajana oli vihtiläinen renki Taavitsainen. Isä Emil af Hällström masentui niin, että myi sitten sekä Olkkalan kartanon että Kourlan.
Arajärvi-suku tuli Kourlan omistajaksi 1929. Ennen Kourlan ostoa senaattori Juhani Arajärvi oli Oy Olkkala Ab:nb osakas. Remonttia suunnittelemaan palkattiin rakennusmestari Heikki Siikonen Hyvinkäältä. Remontti tehtiin vuonna 1936. Arajärven tytär myi kartanon Maatalouskoneiden tutkimussäätiölle vuonna 1978. Se yhdistettiin Olkkalaan sijoitettuun Valtion maatalousteknologian tutkimuslaitokseen 1980. Valtion maatalousteknologian tutkimuslaitos toimi Kourlassa vuosina 1981–1997. Kartano siirtyi yksityisomistukseen vuonna 1997. 
Restaurointitöiden yhteydessä vuonna 2020 kartanosta löytyi historiallinen sisällissodan aikainen asekätkö.
Peter Fleming

Peter Fleming (31. toukokuuta 1907 Lontoo – 18. elokuuta 1971) oli englantilainen toimittaja ja matkakirjailija. Hänen vanhempansa olivat asianajaja, parlamentinjäsen Valentine Fleming, joka kuoli ensimmäisessä maailmansodassa 1917, ja Evelyn St. Croix Rose Fleming. Flemingin isoisä oli rikas skottilainen pankkiiri Robert Fleming. Hänen veljensä oli kirjailija Ian Fleming. Peter Fleming oli naimisissa vuodesta 1935 näyttelijä Celia Johnsonin (1908–1982) kanssa.
Peter Fleming kävi Etonin sisäoppilaitoksen ja opiskeli sitten humanistisia aineita Oxfordin yliopistossa Christ Church Collegessa. Hän oli toimittajana ja kirjoitti muun muassa "Evening Standard"- ja "The Spectator" -lehtiin sekä esiintyi myös radiossa. Hän matkusti reportterina eri puolilla maailmaa tavallisesti "The Times" -lehden kirjeenvaihtajana. Flemingistä tuli 1929 reservin luutnantti Grenadier Guards -rykmentissä, ja toisen maailmansodan aikana hän osallistui sotatoimiin Norjassa 1940 ja Kreetalla 1941. Sodan jälkeen Fleming palasi hoitamaan maatilaansa Oxfordshiressä ja jatkoi kirjoittamista. Peter Fleming kuoli elokuussa 1971 sydänkohtaukseen ollessaan metsästysmatkalla Argyllshiressä Skotlannissa.
Aiheesta muualla.
Peter Flemingin Helsingin Sanomissa ja Ilta-Sanomissa 1935-1936 ilmestyneitä matkakuvauksia:
Veikkolan kartano

Veikkolan kartano on Vihdin Oinasjoella sijaitseva kartano. Se on vanha ratsutila. Päärakennus on kooltaan 570 neliömetriä. Tilan arvellaan olleen asuttu jo 1500-luvulla. Kirjallisissa lähteissä se mainitaan 1600-luvulla. Tilan vanhin säilynyt rakennus, Alitalo, on 1700-luvulta.
Veikkolaan kuuluu vähän yli 80 hehtaaria viljeltyä peltoa. Metsää on suunnilleen saman verran. Ympärivuotisia asuinrakennuksia on seitsemän. Niissä on asunut tilan työntekijöitä.
Saksalaislähtöinen von Rehausen -sotilassuku rakennutti Veikkolan kartanon empire-tyylisen päärakennuksen 1814. Sitä jatkettiin ja korotettiin myöhemmin. Vuonna 1899 kartano sai jugend-tyyliset verannat ja erkkerit. Kerroksellisuus näkyy kartanon sisustuksessa kustavilaisuudesta aina skandinaaviseen designiin. Kartano siirtyi vuonna 1931 af Hällström -suvulle ja on edelleen suvun omistuksessa.
Veikkolan kartanossa on kuvattu useita televisiosarjoja kuten "Rakkaat lapset" ja "Kaaoksen kesyttäjät", elokuva "Tove", Järvenpään kaupungin perustajasta Bjarne Westermarckista kertova dokumenttielokuva sekä useita musiikkivideoita. Kartanossa on ollut airbnb-marjoitusta vuodesta 2017.
Chilen yleisvaalit 2025

Chilen yleisvaalit 2025 järjestetään 16. marraskuuta. Niissä valitaan presidentti, edustajainhuone ja puolet senaatista. Koska kukaan presidenttiehdokkaista ei saanut enemmistöä, järjestetään toinen kierros 14. joulukuuta. Istuva presidentti Gabriel Boric ei ollut ehdolla, sillä perustuslaki kieltää peräkkäiset kaudet.
Chilessä käytössä olevan äänestyspakon on uskottu näkyvän siinä, että hylättyjä ja tyhjiä ääniä annetaan paljon. Toisaalta sen on arveltu myös suosivan perinteisten puolueiden ulkopuolelta tulevia ehdokkaita.
Ehdokasasettelu ja äänioikeus.
Vaalien ennakkosuosikkina pidetään oikeistopopulistista José Antonio Kastia, joka tuli toiseksi vuoden 2021 vaaleissa. Gallupeja tosin johtaa kommunistisen puolueen Jeannette Jara 25 prosentilla, mutta hänen ei odoteta pärjäävän toisella kierroksella. Kast on kampanjoinut kovien otteiden puolesta rikollisuuden lopettamiseksi ja haluaa sulkea Chilen pohjoisrajan fyysisin rajaestein venezuelalaisten pakolaisten pysäyttämiseksi. Hän myös vastustaa muun muassa aborttia ja samaa sukupuolta olevien avioliittoja. Kolmas kärkiehdokas on libertaari Johannes Kaiser, jonka esikuvana katsotaan olevan argentiinalainen Javier Milei.
Chilessä on äänestysvelvollisuus, jonka täyttämättä jättämisestä ilman perusteltua syytä rangaistaan sakoilla (noin 30 000 – 103 000 pesoa). Äänestysvelvollisuus koskee myös sellaisia ulkomaalaisia, jotka ovat oleskelleet maassa vähintään viisi vuotta (joko pysyvällä tai väliaikaisella oleskeluluvalla). Vuoden 2025 vaalit ovat ensimmäiset vaalit, joissa äänioikeutetut lisätään äänestysrekisteriin automaattisesti. Äänestysikäraja on 18 vuotta.
Tulokset.
Presidentinvaalit.
Toiselle kierrokselle karsiutuivat Jara ja Kast.
Mart

Mart on virolainen miehen etunimi.
Nimi Mart on virolainen muoto kautta Euroopan tunnetusta, alkuaan pyhimyksennimenä käyttöön tulleesta nimestä "Martinus (Martin, Martti)." Se oli 1800-luvun alussa Viron talonpoikaisväestön yleisimpiä miehennimiä. 
Vuoden 2025 alussa Virossa oli Mart-nimisiä miehiä 2398, ja Mart oli Viron miehennimistä 67:nneksi yleisin. Eniten Mart-nimisiä oli 75–79-vuotiaiden ikäluokassa. Suomessa Mart on vuoteen 2025 mennessä ollut nimenä alle 486 miehellä. Näissä suurin ikäryhmä ovat 1980-luvulla syntyneet, joita oli 136.
Martin nimipäivä on virolaisessa kalenterissa 10. marraskuuta, jolloin Virossa kuten muissakin protestanttimaissa vietetään martinpäivää.
Ridalin kartano

Ridalin kartano on Vihdin Nummelassa sijaitseva kartano. Se sijaitsee Enäjärven rannalla Ridalinlahdessa. Kartanon pihapiiriin kuuluu päärakennuksen ja pehtoorin talon lisäksi useita vanhoja tarverakennuksia. Kartanon julkisivu sekä ­pihapiiri on suojeltu. Nykyisin kartanossa on juhla- ja kokouskäyttöön liittyvää yritystoimintaa. Tilan päärakennus on valmistunut vuonna 1854.
Ridalin tilan pitkä historia liittyy olennaisesti Nummelaan ja taajaman kehittymiseen. Vanhimmat merkit asutuksesta Ridalissa ovat keskiajalta 1500- ja 1600-luvulta. Tuolloin tilalla aloitettiin maanviljelys.
Vanlife

Vanlife () tarkoittaa liikkuvaa elämäntapaa, jossa ihmiset asuvat matkailuautossa. Elämäntapaan kuulu vapaus ja turhan kulutuksen välttäminen. Taustalla voi olla useita syitä, kuten vapaudenkaipuu tai pienet ja epäsäännölliset tulot. 
Elämäntapana ja alakulttuurina vanlife on lähtöisin Yhdysvalloista. Sosiaalinen media on levittänyt ilmiötä tehokkaasti ympäri maailman. Alun perin vanlife oli nuorehkojen ihmisten alakulttuuri, mutta kohonneiden elinkustannusten ja koronapandemian myötä siitä on tullut myös varttuneempien elämäntapa.
Vanlifen edelläkävijöitä oli Foster Huntington. Vuonna 2011 Huntington luopui asunnostaan New Yorkissa ja työstään suunnittelijana Ralph Laurenilla ja muutti asumaan Volkswagen Syncroon. Hän vietti päivät surffaamalla, tutustumalla eri seutuihin ja ottamalla kuvia pakettiautostaan, joka oli pysäköity upeille paikoille Kalifornian rannikolla. Huntington jakoi kuviaan Instagramissa ja keräsi nopeasti yli miljoona seuraajaa. Hän liitti usein kuviinsa tunnisteen #vanlife. Vuonna 2013 Huntington rahoitti Kickstarterin avulla kirjansa "Home Is Where You Park It" julkaisun. Kirjassa on Huntingtonin vanlife-valokuvia.
Vuoden 2019 koronaviruspandemia, kohonneet asumiskustannukset ja etätyön yleistyminen kasvattivat vanlife-elämäntavan suosiota keski-ikäisten parissa. Yhdysvaltoihin ja muihin maihin on syntynyt useita yrityksiä, jotka muokkaavat pakettiautoja liikkuviksi kodeiksi.
Myös Suomessa vanlifesta on tullut yhä suositumpi elämäntapa niille, jotka haluavat elää säästeliäästi ja työskennellä joustavasti sekä paikkariippumattomasti. Vakituisesti pakettiautossa asuminen ei kuitenkaan ole huoletonta, kestävää tai ekologista elämää, ja jopa vanlife-myytin alun perin luoneet sosiaalisen median vaikuttajat ovat alkaneet tunnustaa totuuden. Etenkin Yhdysvalloissa pakettiautossa eläminen on useille pienituloisille viimeinen keino asunnon hankkimiseksi. Nämä ihmiset eivät asu pakettiautoissa vapaaehtoisesti, vaan pakosta, sillä he eivät pysty maksamaan asuntojen korkeita vuokria. Monet kodittomat Yhdysvalloissa asuvat autoissa, koska muuhun ei yksinkertaisesti ole varaa.
Helvar Components

Helvar Components Oy Ab on suomalainen sähkötekniikka-alan yritys, joka on LED-liitäntälaitteiden ja -moduulien, sekä kaasupurkauslamppu- ja loisteputkivalaisinten magneettisten ja elektronisten liitäntälaitteiden, valmistaja. Yritys on perustettu vuonna 2024. Sen kotipaikka on Helsinki ja toimitusjohtajana toimii Kimmo Kallio.
Sariosiyon piiri

Sariosiyon piiri () on paikallishallintoalue Uzbekistanin Surxondaryon alueella. Sen keskus on Sariosiyon taajama. Piirin pinta-ala on 3 820 neliökilometriä. Siellä oli 232 900 asukasta vuonna 2025.
Sariosiyon piiri rajoittuu kaakossa Uzunin, etelässä Denovin ja Qumqoʻrgʻonin ja lounaassa Boysunin piireihin, lännessä ja luoteessa Qashqadaryon alueeseen sekä pohjoisessa ja idässä Tadžikistaniin. Se käsittää pohjoisen Hisorvuoret sekä Surxondaryon, Toʻpolondaryon ja niiden sivujokien laaksot. Kaakossa on Bobotogʻ ja lounaassa Boysuntogʻvuoret. Korkein kohta on Xoʻjapiryax (4 303 metriä). Hisorvuorilla sijaitsee 278,5 neliökilometrin laajuinen Yuqori Toʻpalangin kansallispuisto.
Seudulla vallitsee kuiva subtrooppinen ilmasto. Vuotuinen sademäärä on tasangolla 200–300 ja vuorilla 790 millimetriä. Suurimmat joet ovat kesällä runsasvetiset Surxondaryo ja Toʻpolandaryo. Piirissä sijaitsee Toʻpolonin tekojärvi. Hyötykaivannaisiin kuuluvat kivihiili, monimetallit, rakennusaineet, öljy ja maakaasu.
Vuonna 1926 perustettu piiri käsittää Shargʻunin kaupungin, neljä taajamaa ja 115 kylää. Asukkaat ovat etupäässä uzbekkeja ja tadžikkeja. Kaupunkiväestön osuus on 19 prosenttia.
Seudun maatalous on erikoistunut puuvillan ja viljan viljelyyn sekä karjanhoitoon. Lisäksi harjoitetaan metsätaloutta ja puutarhaviljelyä sekä kerätään pistaasipähkinöitä ja lääkekasveja. Tuotantoeläimiä ovat erityisesti suurikokoiset hisorinlampaat. Piirissä on myös kaivos-, rakennustarvike- ja elintarviketeollisuutta. Sariosiyon kautta kulkee Termizin ja Dušanben välinen maantie.
6132 Danielson

6132 Danielson (1990 QY3) on keskikokoinen päävyöhykkeen asteroidi, joka kiertää Marsin ja Jupiterin välisellä vyöhykkeellä. Asteroidi kiertää Auringon ympäri (noin ) kiertoradalla, joka on lähimmillään astronomisen yksikön ja etäisimmillään astronomisen yksikön päässä Auringosta. Kirkkauden ja valon heijastumisen perusteella asteroidi on läpimitaltaan todennäköisesti – .
6133 Royaldutchastro

6133 Royaldutchastro (1990 RC3) on keskikokoinen päävyöhykkeen asteroidi, joka kiertää Marsin ja Jupiterin välisellä vyöhykkeellä. Asteroidi kiertää Auringon ympäri (noin ) kiertoradalla, joka on lähimmillään astronomisen yksikön ja etäisimmillään astronomisen yksikön päässä Auringosta. Asteroidi on läpimitaltaan noin .
6134 Kamagari

6134 Kamagari (1990 RA5) on keskikokoinen päävyöhykkeen asteroidi, joka kiertää Marsin ja Jupiterin välisellä vyöhykkeellä. Asteroidi kiertää Auringon ympäri (noin ) kiertoradalla, joka on lähimmillään astronomisen yksikön ja etäisimmillään astronomisen yksikön päässä Auringosta. Kirkkauden ja valon heijastumisen perusteella asteroidi on läpimitaltaan todennäköisesti – .
6135 Billowen

6135 Billowen (1990 RD9) on suuri päävyöhykkeen asteroidi, joka kiertää Marsin ja Jupiterin välisellä vyöhykkeellä. Asteroidi kiertää Auringon ympäri (noin ) kiertoradalla, joka on lähimmillään astronomisen yksikön ja etäisimmillään astronomisen yksikön päässä Auringosta. Asteroidi on läpimitaltaan noin ja sen pyörähdysaika akselin ympäri on .
6136 Gryphon

6136 Gryphon (1990 YH) on suuri päävyöhykkeen asteroidi, joka kiertää Marsin ja Jupiterin välisellä vyöhykkeellä. Asteroidi kiertää Auringon ympäri (noin ) kiertoradalla, joka on lähimmillään astronomisen yksikön ja etäisimmillään astronomisen yksikön päässä Auringosta. Asteroidi on läpimitaltaan noin ja sen pyörähdysaika akselin ympäri on .
6137 Johnfletcher

6137 Johnfletcher (1991 BY) on suuri päävyöhykkeen asteroidi, joka kiertää ulommalla Marsin ja Jupiterin välisellä vyöhykkeellä. Asteroidi kiertää Auringon ympäri (noin ) kiertoradalla, joka on lähimmillään astronomisen yksikön ja etäisimmillään astronomisen yksikön päässä Auringosta. Asteroidi on läpimitaltaan noin .
6138 Miguelhernandez

6138 Miguelhernandez (1991 JH1) on keskikokoinen päävyöhykkeen asteroidi, joka kiertää Marsin ja Jupiterin välisellä vyöhykkeellä. Asteroidi kiertää Auringon ympäri (noin ) kiertoradalla, joka on lähimmillään astronomisen yksikön ja etäisimmillään astronomisen yksikön päässä Auringosta. Asteroidi on läpimitaltaan noin ja sen pyörähdysaika akselin ympäri on .
6139 Naomi

6139 Naomi (1992 AD1) on keskikokoinen päävyöhykkeen asteroidi, joka kiertää Marsin ja Jupiterin välisellä vyöhykkeellä. Asteroidi kiertää Auringon ympäri (noin ) kiertoradalla, joka on lähimmillään astronomisen yksikön ja etäisimmillään astronomisen yksikön päässä Auringosta. Asteroidi on läpimitaltaan noin ja sen pyörähdysaika akselin ympäri on .
6140 Kubokawa

6140 Kubokawa (1992 AT1) on keskikokoinen päävyöhykkeen asteroidi, joka kiertää Marsin ja Jupiterin välisellä vyöhykkeellä. Asteroidi kiertää Auringon ympäri (noin ) kiertoradalla, joka on lähimmillään astronomisen yksikön ja etäisimmillään astronomisen yksikön päässä Auringosta. Asteroidi on läpimitaltaan noin .
6141 Durda

6141 Durda (1992 YC3) on keskikokoinen asteroidi, jonka kiertorata leikkaa Marsin kiertoradan. Asteroidi kiertää Auringon ympäri (noin ) kiertoradalla, joka on lähimmillään astronomisen yksikön ja etäisimmillään astronomisen yksikön päässä Auringosta. Kirkkauden ja valon heijastumisen perusteella asteroidi on läpimitaltaan todennäköisesti – . Asteroidin pyörähdysaika akselin ympäri on .
6142 Tantawi

6142 Tantawi (1993 FP) on keskikokoinen päävyöhykkeen asteroidi, joka kiertää Marsin ja Jupiterin välisellä vyöhykkeellä. Asteroidi kiertää Auringon ympäri (noin ) kiertoradalla, joka on lähimmillään astronomisen yksikön ja etäisimmillään astronomisen yksikön päässä Auringosta. Asteroidi on läpimitaltaan noin ja sen pyörähdysaika akselin ympäri on .
Kansainväliset jatkokarsinnat jalkapallon maailmanmestaruuskilpailuihin 2026

Kansainväliset jatkokarsinnat jalkapallon maailmanmestaruuskilpailuihin 2026 ovat vuoden 2026 jalkapallon maailmanmestaruuskilpailujen karsintojen viimeinen vaihe. Turnauksen isäntäkaupunkeina toimivat Meksikon Guadalajara ja Monterrey, ja tapahtuma ajoittuu karsintakalenterin viimeiselle kuukaudelle, maaliskuulle 2026.
Karsintasysteemi.
Kansainvälisen jalkapalloliiton Fifan neuvosto vahvisti välikarsintojen paikkajaon vuonna 2017. Jokainen maanosaliitto sai yhden play-off-paikan, lukuun ottamatta Uefaa, ja lisäksi isäntämaiden liitolle annettiin yksi ylimääräinen paikka. Koska Kanada, Meksiko ja Yhdysvallat valittiin myöhemmin vuoden 2026 jalkapallon maailmanmestaruuskilpailujen isäntämaiksi, CONCACAF sai kaksi paikkaa play-off-turnaukseen, kun taas AFC, CAF, CONMEBOL ja OFC saivat kukin yhden.
Käytettävä formaatti on seuraava: jalkapallon maailmanrankingin neljä heikoimmin sijoitettua joukkuetta kuudesta osallistujasta kohtaavat kahdessa välieräparissa. Kaksi parhaiten sijoitettua joukkuetta puolestaan kohtaavat kunkin välieräparin voittajan finaalissa. Kunkin finaalin voittaja saa paikan vuoden 2026 jalkapallon MM-kilpailuissa.
Arvonta.
Arvonta neljän jatkokarsintapolun määrittämiseksi järjestettiin 20. marraskuuta 2025 Sveitsissä. Joukkueet sijoitettiin 19. marraskuuta 2025 julkaistun jalkapallon maailmanrankingin perusteella. Rankingissa ensimmäisenä ja toisena olleet joukkueet olivat sijoitettuja ja ne asetettiin automaattisesti pudotuspelien finaaleihin 1 ja 2. Loput neljä joukkuetta olivat sijoittamattomia ja ne asetettiin yhteen arvontakoriin. Arvonnassa sijoittamattomat joukkueet sijoitettiin ensimmäiseen vapaana olleeseen otteluun (ottelu 1, sitten 2). Kaksi CONCACAF-joukkuetta sijoitettiin eri poluille Fifan yleisen arvontasäännön mukaisesti.
A-polku.
&lt;section begin=playoff1/&gt;
&lt;section end=playoff1/&gt;
Finaali.
Voittaja selviytyy vuoden jalkapallon MM-kilpailuihin 2026.
B-polku.
&lt;section begin=playoff2/&gt;
&lt;section end=playoff2/&gt;
Finaali.
Voittaja selviytyy vuoden jalkapallon MM-kilpailuihin 2026.
Heinrich Hübsch

Heinrich Hübsch (1795–1863) oli saksalainen arkkitehti. Hän oli Karlsruhen kaupungin rakennustoiminnan johtaja. Monissa suunnittelemissaan maallisissa rakennuksissa, kuten Karlsruhen taidehalli ja teatteri, ja lukuisissa kirkoissa hän elvytti pyörökaarityylin. Hän käytti niisssä mallina etenkin vanhaa kristillistä ja romaanista tyyliä. Speyerin tuomiokirkon etujulkisivun entistäminen oli hänen viimeisiä suuria töitään. Teoreettisia näkemyksiä hän julkaisi kirjoituksissa "Über griechische Architektur" (1824) ja "Im welchen Stil sollen wir bauen" (1828). Pitkään käytössä lähdeteoksena oli "Die altchristlichen Kirchen" (1863).
Wilhelmiina Palonen

Wilhelmiina Palonen (s. 1993) on suomalainen kirjailija ja toimittaja, koulutukseltaan valtiotieteiden maisteri. Hänen esikoisromaaninsa "206 pientä osaa" (Gummerus 2020) oli ehdolla Helsingin Sanomien kirjallisuuspalkinnon saajaksi.
Shargʻun

Shargʻun on kaupunki Surxondaryon alueen Sariosiyon piirissä Uzbekistanissa. Se sijaitsee Hisorvuorten rinteillä 160 kilometriä alueen pääkaupungista Termizistä pohjoiseen. Kaupungissa oli 11 400 asukasta vuonna 2016.
Paikkakunta on perustettu kivihiilikaivoksen yhteyteen Toqchiyon-nimisenä vuonna 1947. Siitä tuli Shargʻunin kaupunki vuonna 1973. 
Uzbekistanin suurimpiin kuuluva hiilikaivos modernisoitiin vuonna 2023. Sinne johtaa sivurata Qumqoʻrgʻonin ja Dušanben väliseltä rautatieltä.
Veikko Uuspää

Veikko Jeremias Uuspää (vuoteen 1936 "Nyberg"; 26. syyskuuta 1901 Sippola – 7. syyskuuta 1980 Espoo) oli suomalainen lääkäri ja farmakologian apulaisprofessori.
Uuspään vanhemmat olivat maanviljelijä Adam Nyberg ja Anna Maria Koste. Hänen puolisonsa 1926–1935 oli Astri Elise Auvinen (1902–1984), kauppaneuvos Johan Aleksander Auvisen tytär, ja vuodesta 1936 kansakoulunopettaja Ilmi Saari (1906–1997). Uuspää tuli ylioppilaaksi Savonlinnan lyseosta 1920. Hän valmistui Helsingin yliopistosta lääketieteen lisensiaatiksi 1928 ja väitteli siellä lääketieteen tohtoriksi 1949. 
Uuspää toimi 1927–1946 kunnanlääkärinä Virtasalmella, Sulkavalla, Kirvussa ja Karvialla. Helsingin yliopistossa hän oli farmakologian assistentti 1949–1956 ja dosentti 1955–1968 ja Turun yliopistossa farmakologian vt. apulaisprofessori 1963–1964 ja apulaisprofessori 1964–1968.
Uzunin piiri

Uzunin piiri () on paikallishallintoalue Uzbekistanin Surxondaryon alueella. Sen keskus on Uzunin taajama. Piirin pinta-ala on 1 840 neliökilometriä. Siellä oli 192 400 asukasta vuonna 2025.
Uzunin piiri rajoittuu lounaassa Qumqoʻrgʻonin, lännessä Shoʻrchin ja Denovin ja luoteessa Sariosiyon piireihiin sekä muissa ilmansuunnissa Tadžikistaniin. Sen pinta-ala on Bobotogʻin ja Hisorin vuoristoa ja niiden reuna-alueita. Piirissä sijaitsee 120,6 neliökilometrin laajuinen Bobotogʻin kansallispuisto.
Seudulla virtaavat Toʻpolondaryo-, Obizarang-, Qoratogʻ-, Qorasuv- ja Surxondaryojoet sekä Bobotogʻin itäpuolella Kofarnihon. Hyötykaivannaisiin kuuluvat monimetallimalmit ja marmori.
Vuonna 1942 perustettuun piiriin kuuluu 9 taajamaa ja 77 kylää. Kaupunkiväestön osuus on 23 prosenttia. Asukkaista 75 prosenttia on uzbekkeja ja 22 prosenttia tadžikkeja.
Seudun maatalous on erikoistunut puuvillan ja viljan viljelyyn sekä karjanhoitoon. Lisäksi harjoitetaan puutarhaviljelyä ja mehiläistenhoitoa. Teollisuutta edustavat puuvillankäsittelylaitos ja betonirakennetehdas. Uzunin kautta kulkee Termizin ja Dušanben välinen maantie ja rautatie.
Irakin parlamenttivaalit 2025

Irakin parlamenttivaalit 2025 järjestettiin 11. marraskuuta. Niissä valittiin 329-jäseninen Irakin edustajainneuvosto. Alustavien tulosten mukaan istuvan pääministerin Mohammed Shia al-Sudanin Jälleenrakennus ja kehitys -allianssi sai eniten paikkoja, mutta ei kuitenkaan enemmistöä. Äänestysaktiivisuus oli odotettua korkeampi, 56 prosenttia (41 prosenttia vuonna 2021). Rekisteröityjen äänestäjien määrä tosin oli pienempi kuin edellisissä vaaleissa. Šiialainen johtaja Muqtada al-Sadr kehotti kannattajiaan boikotoimaan vaaleja.
Vaaleissa tärkeimpiä kysymyksiä oli kiristynyt ulkopoliittinen tilanne, jossa Irak on pyrkinyt pitäytymään Iranin, Israelin ja Yhdysvaltojen välisen konfliktin ulkopuolella. Al-Sudani esittäytyi kampanjassaan tämän tasapainottelun takuumiehenä. Irakilaisten arkipäivää koskettavia teemoja olivat heikko taloustilanne, korkea työttömyys ja jatkuvat sähkökatkot. Vaalien alla oli esiintynyt syytöksiä äänten ostamisesta ja ehdokkaiden hylkäämisestä epäselvin perustein. Esimerkiksi pelkkä rikostutkinnan kohteeksi joutuminen on johtanut hylkäämiseen, minkä vuoksi ehdokkaista on tehty perusteettomia rikosilmoituksia. Myös vaaleihin liittyvää väkivaltaa on esiintynyt, vaikka se onkin vähentynyt aiemmasta.
Vaalien jälkeisten hallitusneuvottelujen odotetaan vievän jopa kuukausia.
MotoGP-kausi 2017

MotoGP-kausi 2017 oli historian 69. ratamoottoripyöräilyn MM-sarjan kausi. Osakilpailuja ajettiin 18 kappaletta 3 eri luokassa. Marc Márquez voitti MotoGP-luokan maailmanmestaruuden. Mestaruus oli Márquezin uran neljäs MotoGP-luokassa.
Edward Hyde (historioitsija)

Edward Hyde, Clarendonin jaarli, (1609–1674) oli englantilainen valtiomies ja historioitsija. Hän toimi asianajajana Lontoossa vuodesta 1633. Hänet valittiin 1640 ensin "lyhyeen" ja sitten "pitkään parlamenttiin". Vaikka hän ei ollut puritaani, hän liittyi aluksi enemmistöpuolueeseen, mutta tyytymättömänä parlamentin uskonnolliseen politiikkaan hän alkoi 1641 lähestyä kuninkaallista puoluetta. Sisällissodan alettua hän kehotti Kaarle I:tä maltilliseen politiikkaan ja nautti jonkin aikaa tämän luottamusta mutta joutui pian syrjään kiihkomielisempien neuvonantajien tieltä.
Kaarle-kuninkaan mestauksen jälkeen 1649 Hyde oli maanpaossa olevan Kaarle II:n palveluksessa ja vuodesta 1654 tämän vaikutusvaltaisin neuvonantaja. Restauraation jälkeen 1660 Clarendonin jaarliksi korotettu Hyde oli Kaarle II:n johtavana ministerinä mutta suututti ankaralla, ylpeällä esiintymisellään ja jyrkällä korkeakirkollisuudellaan eri puolueita ja myös kuninkaan. Vuonna 1667 häntä syytettiin parlamentissa muun muassa valtiopetoksesta, ja hän pakeni Ranskaan.
Hyde oli historiankirjoittajana merkittävämmpi kuin valtiomiehenä. Hänen teoksiaan ja myös asiakirjakokoelmia julkaistiin hänen kuolemansa jälkeen. Hyden käsikirjoitukset ja kirjeet lahjoitti eräs hänen jälkeläisensä 1753 Oxfordin yliopistolle, joka hänen "History of the Rebellion" -teoksestaan saamillaan tuloilla rakennutti yliopistolle uuden kirjapainon, Clarendon Buildingin.
Shahab al-Din al-Suhrawardi

Shahāb al-Dīn al-Suhrawardī () (s. n. 1155 Suhrawardī, Iran – k. 1191 Aleppo, Syyria) oli iranilainen filosofi. Suhrawardī oli perehtynyt Avicennan peripateettiseen filosofiaan ja perusti niin kutsutun illuminationistisen filosofian (ishrāqī) suuntauksen, jossa hän loi synteesiä filosofian ja mystiikan välille.
Elämäkerta.
Suhrawardī opiskeli Isfahanissa, joka oli islamilaisen oppineisuuden johtavia keskuksia, minkä jälkeen hän matkusteli Iranissa, Anatoliassa ja Syyriassa. Mystiikkaan mieltyneenä hän vietti paljon aikaa mietiskelemällä. Ḥalabissa eli nykyisessä Alepossa hän teki vaikutuksen emiiri Malik al-Ẓāhiriin, joka oli Jerusalemin kuningaskunnan murskanneen Saladinin poika. Suhrawardīn mystiseen filosofiaan kuulunut panteismi käänsi kuitenkin islamilaiset uskonoppineet häntä vastaan, ja näiden vaatimuksesta al-Ẓāhir antoi teloittaa filosofin. Suhrawardīn lisänimi al-Maqtūl (“teloitettu”, “surmattu”) merkitsi, ettei häntä saanut pitää shahīdina eli marttyyrina.
Kirjallinen tuotanto.
Suhrawardīn nimiin on pantu yli 50 teosta. Filosofiset tekstit sisältävät kommentaareja Aristoteleen ja Platonin teoksiin sekä hänen illuminationismia koskevia ajatuksiaan. Joukko lyhyempiä tutkielmia, jotka on kirjoitettu yleensä persiaksi, sisältävät esoteerisia tekstejä. Ne kuvaavat mystikon kulkemia polkuja ja matkoja ennen maʿrifan eli salatun tiedon saavuttamista.
Filosofia.
Aristoteelisen filosofian ja zarathustralaisen perinteen vaikuttamana Suhrawardī pyrki sovittamaan yhteen perinteisen filosofian ja mystiikan. Tunnetuimmassa teoksessaan Ḥikmat al-ishrāq (“Valaistuksen viisaus”) hän kirjoittaa, että olemukset ovat älyn luomuksia, joilla ei ole objektiivista todellisuutta tai itsenäistä olemassaoloa. Suhrawardī katsoi, että olemassaolo oli jatkumo, joka huipentui puhtaaseen valoon. Valoa hän kutsui Jumalaksi. Muut olemisen tasot jatkumolla olivat valon ja pimeyden sekoituksia.
Jälkimaine.
Yhtään Suhrawardīn teoksista ei käännetty latinaksi, joten hän jäi Euroopassa tuntemattomaksi. Islamilaisessa idässä hänen teoksiaan kuitenkin tutkittiin 1200-luvulta lähtien. 
1900-luvun puolivälissä ranskalainen iranologi Henry Corbin alkoi toimittaa ja julkaista Suhrawardīn tuotantoa. Käännökset herättivät kiinnostuksen hänen filosofista järjestelmäänsä kohtaan, ja 1990-luvulta lähtien Suhrawardīsta on kirjoitettu paljon länsimaissa. Suomessa akatemiaprofessori Jari Kaukua on erikoistunut tutkimaan Suhrawardīn filosofiaa ja hänen vaikutustaan.
Maroc Météo

Marokon ilmatieteellinen keskushallinto (, , lyhennys DGM) eli Maroc Météo on vuonna 1961 perustettu Marokon kansallinen ilmatieteellinen laitos. Sen päätoimipaikka sijaitsee Casablancassa. Sen palveluksessa on noin 750 ihmistä (2022).
Maroc Météo vastaa ilmakehää ja meren tilaa koskevien havaintojen tekemisestä Marokossa. Laitos laatii viralliset sääennusteet lyhyelle ja keskipitkälle ajalle (12 tuntia - 5 vrk), kausiennusteet (1-3 kk), merisääennusteet ja ilmailusään ennusteet sekä antaa tarvittaessa näihin liittyviä varoituksia. Laitos seuraa ja raportoi lisäksi ilmastoon liittyviä asioita ja julkaisee ilmastotilastoja. 
Laitoksella on kuusi aluetoimipistettä Agadir, Beni Mellal, Casablanca, Rabat, Fès ja El Aaiún (Laayoune).
Suomi ja Marokko sopivat syksyllä 2025 tieteellisen yhteistyön tiivistämisestä ilmatieteen alalla esimerkiksi säähavaintolaitteistojen ajantasaistamiseksi.
Berthold

Berthold (myös Bertold, Bertholt, Bertolt, Berchtold) on alkuaan saksalainen miehen etunimi, jota käytetään myös sukunimenä.
Nimi Berthold koostuu useissa germaanisissa henkilönnimissä esiintyvistä, ’loistavaa’ (muinaisyläsaksan "beraht)" ja ’hallitsemista’ ("waltan") merkitsevistä sanoista. Nimi on Saksassa nykyään harvinainen, sen sai ensimmäiseksi etunimekseen vuosina 2010–2024 vain noin 20 poikalasta. Vuonna 2024 Saksan Bertholdit olivat keskimäärin 73-vuotiaita.
Kaarilestikala

Kaarilestikala ("Gadomus arcuatus") on syvännelestikaloihin kuuluva kalalaji. Lajia tavataan syvistä vesistä trooppiselta Atlantilta.
Koko ja ulkonäkö.
Kaarilestikala voi kasvaa suurimmillaan noin 58 cm pitkäksi. Laji on ruumiinmuodoltaan pitkänomainen, suuripäinen ja hieman kyttyräselkäinen. Ruumis suippenee voimakkaasti pyrstöä kohden. Kalalla on kaksi selkäevää, ja lyhyemmän ensimmäisen selkäevän kaksi ensimmäistä ruotoa ovat pidentyneet. Myös rinta- ja vatsaevissä on kaksi pidentynyttä ruotoa. Väriltään kaarilestikala on ruskehtava ja evät ovat tummat.
Levinneisyys ja elintavat.
Atlantin länsiosassa kaarilestikalaa tavataan Meksikonlahdelta ja Floridasta Ranskan Guyanaan ulottuvalta alueelta. Atlantin itäosissa sitä tavataan Marokosta Senegaliin sekä Azoreiden ja Kanariansaarten läheisyydestä. Laji elää lähellä pohjaa noin 600–1 400 metrin syvyydessä. Kaarilestikalaa saadaan toisinaan sivusaaliina kalastettaessa syvänmeren katkarapuja.
Boysunin piiri

Boysunin piiri () on paikallishallintoalue Uzbekistanin Surxondaryon alueella. Sen keskus on Boysunin kaupunki. Piirin pinta-ala on 3 210 neliökilometriä. Siellä oli 127 100 asukasta vuonna 2025.
Boysunin piiri rajoittuu koillisessa Sariosiyon, idässä Qumqoʻrgʻonin, kaakossa Bandixonin ja lounaassa Sherobodin piireihin sekä lännessä ja luoteessa Qashqadaron alueen Dehqonobodin ja Qamashin piireihin. Sen pohjois- ja länsiosassa on Hisorvuoristoon kuuluva Boysuntogʻ reunavuorineen. Itä- ja keskiosa on vuoriston reuna-aluetta ja ylänköä. Piirissä on katajametsiä.
Seudulla vallitsee kuiva subtrooppinen ilmasto. Vuotuinen sademäärä on ylängöllä 150–400 ja vuorilla 450–800 millimetriä. Jokia ovat Sheroboddaryo, Xoʻjaipok ja Halqajar sivujokineen. Hyötykaivannaisiin kuuluvat kivihiili, maakaasu, monimetallimalmit, bauksiitti, fosforiitti, kaliumkloridi, rikki, öljyliuske ja rakennusaineet.
Vuonna 1926 perustettuun piiriin kuuluu Boysunin kaupunki, neljä taajamaa ja 49 kylää. Kaupunkiväestön osuus on 42 prosenttia. Asukkaat ovat etupäässä uzbekkeja ja tadžikkeja.
Piirin maatalous on erikoistunut karjanhoitoon, viljan viljelyyn, sinimalaisen siementen tuotantoon sekä puutarha- ja viininviljelyyn. Tärkeimpiä tuotantoeläimiä ovat hisorin- ja karakullampaat. Teollisuutta edustaa tekstiilitehdas sekä kiviihiilen, karbidin ja kulutustavaroiden tuotanto. Piirin kautta kulkee Termiziin johtava valtatie sekä Gʻuzorin ja Qumqoʻrgʻonin välinen rautatie.
Boysunin piirin perinteinen kansankulttuuri on liitetty Unescon aineettoman kulttuuriperinnön luetteloon. Seudulla on lukuisia muinaisia asuinpaikkoja ja linnoituksia. Nähtävyyksiin kuuluvat Sairobin kylän plataani, Temir darvoza eli Rautaportti, Teshiktoshin ja Boybuloqin luolat, kivettyneet ”dinosaurusten jalanjäljet”, Bibishoxin mausoleumi ja Poyonqoʻrgʻonin linnoitus. Boysun on yksi Uzbekistanin matkailukohteista.
Duvel

Duvel on vahva belgialainen pintahiivaolut. Se on väriltään kullankeltainen, maultaan pehmeän kevyt, ja sen alkoholipitoisuus on 8,5 tilavuusprosenttia. Vaalea väri johtuu osaksi valmistuksessa käytetystä hyvin vaaleasta ohramaltaasta. Maltaaseen käytetään kaksirivistä ohraa. Duvel käy puhtaaksiviljellyllä yksisoluisella hiivalla, ja siihen lisätään Saazin humalaa. Duvelia valmistaa Puurs-Sint-Amandsin kunnassa sijaitseva panimo nimeltä Duvel Moorgat. Nimi Duvel viittaa paholaiseen.
Jan Hajič

Jan Hajič (s. 4. marraskuuta 1960) on tšekkiläinen tietokonelingvisti (Ph.D.), joka työskentelee tietokonelingvistiikan professorina Kaarlen yliopistossa.
Hajič väitteli Kaarlen yliopistossa matemaattisen kielitieteen alalta, ja tutki opinnäytteessään tšekin kielen morfologiaa. Englanninkielinen artikkeliväitöskirjan muodossa julkaistu tutkimus (1994) oli otsikoitu "Unification Morphology Grammar".
Professori Hajič koordinoi eurooppalaista OpenEuroLLM-tutkimushanketta (2025–2028) avoimien, eurooppalaisten tietoturvanormien mukaisten laajojen kielimallien (LLM) kehittämiseksi.
UFC 322

UFC 322: Della Maddalena vs. Makhachev oli vapaaottelutapahtuma, joka oteltiin 16. marraskuuta 2025 New Yorkissa. Tapahtuman pääottelussa Jack Della Maddalena puolusti välisarjan mestaruusvyötään ensimmäistä kertaa. Vastaan asettui kevytsarjan entinen mestari Islam Mahatšev. Tapahtuman toisessa pääottelussa Valentina Ševtsenko puolusti kärpässarjan mestaruusvyötään korsisarjan entistä mestaria Zhang Weiliä vastaan. 
Lähteet.
https://www.ufc.com/event/ufc-322
Konni Zilliacus (taiteilija)

Konni Lennart Johan Zilliacus (7. toukokuuta 1963 Helsinki) on suomalainen kuvataiteilija, sarjakuvapiirtäjä ja rumpali.
Zilliacuksen vanhemmat olivat piiriesimies Lennart Valter Zilliacus (1898–1970) ja Terttu Terhikki Hyvärinen. Zilliacus on opiskellut Taidekoulu Maassa 1998 ja Helsingin yliopiston piirustuslaitoksella vuosina 1998–2000, sekä Lahden Taideinstituutissa 2010. Hänen teoksiaan sisältyy esimerkiksi Tarton, Porin sekä Sara Hildénin taidemuseon kokoelmiin. Hänen töitään on ollut esillä myös lukuisissa yksityis- ja ryhmänäyttelyissä 2000-luvulla.
Zilliacus on toiminut rumpalina vuosina 1988–2001 Aivopuisto-nimisessä punk rock -yhtyeessä.